# Kastel Tonkédek

Daou varc’hek koz o tont a-bell,
Hir ho baro ha du ho sell,
Goloet a houarn melget,
War ann or vraz ho deuz skoet…
Dao ! dao ! dao ! dao ! dao ! dao ! dao ! dao !
Aman e oa ma c’hastel brao !… A lavar ann hini kosa
Oc’h hirvoudi hag o wela !…
Eat eo kuit ar pont war winteiz,
Ann toufleiou douar ho leiz ;
Ann touriou a zo didoet… Ar mogeriou zo mad bepred !…
Sell aze stang hon zadou koz
Glaz eo he dour, enn hi zo roz ;
Rag breman na ra ken ann dro
D’ar c’hoz-kastel-man pell a zo !…
— Piou a zo aze d’ar c’houlz-man ?
Hanter-noz er vourc’h a glevann ?
Hogen me glev trouz ar c’hentrou !… Ma gwad a sklas em goaziou.   — Digor aman, porjerez louz,
Ha ne ra ket kement a drouz ;
Ar varc’heien ne c’houllont ket
Beza re-bell er meaz dalc’het.
— Lamomp ar sparl ha digoromp,
Daoust peger braz spontet ma-z-omp !…
Ha sin ar groaz enn hor c’herc’hen !…
Deuit pa gerot, marc’heien…
— « Salut d’it, kastel ma zadou,
Evel eur paour out enn druillou,
Ha me, Koatmen az kar bepred
Vel ar mesaer he zenved !!…
  E kreiz da borz zo eur wezen,
Eur wezen aval pe beren ;
Gwechall me a wele aman
Avalou houarn ha mein tan.
Peleac’h e man da ganoliou
Sell, goullo eo ho gweleou !!!
War a welann n’out netra ken
Nemet eunn harp d’ann illaouen.   Mar karann mont er porz enor
E kavann digor frank ann or ;
Mein ruil a stokann aliez,
Euz ma dillad e stag ann drez.
Enn da vac’hiou na gleveur ken
O iudal ar vrezelourien ;
Ann douar du a zo ebarz
Kouskoude euz ar spont ne harz !…
Da doullou-douar zo stoufet,
Ha da lojeiz a zo kouezet ;
Euz da chapel n’ez euz netra
Nemet bleunigou ar brava.
N’en deuz aman, vel em amzer,
Nemet al loar ha dour ar ster… Hogen, mogeriou ha touriou
A harzo c’hoaz kalz bloaveziou.
Deuz aman, Gadik, d’am c’hichen
Ma welinn da c’harlantez wenn :
Lavar d’in hag ann eneou
A losk c’hoaz aman ho c’hriou ?
Bez a zo c’hoaz Hugunoded
Enn toull-du aman chadennet ?
Ne-ked échu ho finijenn,
Lavar d’in, Gadik he gouk gwenn ?   Ha trompillou skiltr ar c’hastel
Zon a reont c’hoaz er brezel ?
Kana ra kaer ar c’hanoliou,
Stoka ra stard ar c’hlezeiou ? »
— Aotrou, na gleveur netra mui
Nemed ann dour oc’h iboudi,
Ar gaouen oc’h huanada,
Al logod dall o tarnija.   Awechou e kleveur tennou
Ar chaseer er menesiou
Ha mouez ar chas oc’h heskina
Ho kadik koant a zo ama !
N’euz ken emgann na ken brezel,
Enn dro nag ebarz er c’hastel,
Met gant glazard ha kefniden
O klask tapout ar gelienen.
Trec’het eo kastel Tonkedek,
N’euz ebarz na chas na kezek,
N’euz ebarz na tud na loened
Netra nemed amprefaned !… »   — Bep kant vloaz aman e teuann
Ha gant rann-galon e welann !… Gadik keiz, ni a ia d’hor bez… Doue ! bezit ouz-omp truez !…
Hag ar borjerez a glevaz
E kreiz ann noz eunn dourni vraz
Gand ann daou varc’hek o redek
Da vont da iliz Tonkedek.   Eno e maint breman kousket
Ac’han da gant vloaz tremenet ;
Neuze e teuint adarre
War zu ar c’hastei da vale.
Nemed Doue trugarezuz
A rofe, enn hano Jezuz,
Pardon d’ezho euz ho fec’hed
D’ho c’has da balez ann Dreinded ! Amen.
Neuze na vezo gwelet ken
Gadik koant aotrounez Koatmen.
Na trouz chaden na trouz kezek,
Enn noz e kastel Tonkedek !…
Hogen pep-hini a welo
Ar c’hoz mogeriou pa garo ;
N’euz ket bravoc’h e Breiz-Izel,
Hag enn ho za e vezint pell.
I.-M. Ar Iann.
             E kastel Tonkedek, 1. Eost 1869.